Die nuwe Suid-Afrika: Drie vas ná byl-aanval, rooftog op bejaarde
Fanie van Rooyen en Hilda Fourie
Polisielede het bykans 40 uur lank aaneen gewerk om die aanvallers van 'n bejaarde man, wat op sy kleinhoewe buite Bronkhorstspruit met 'n byl oor sy kop en liggaam geslaan is, vas te trek.
Teen gistermiddag het die polisie drie mans, wat glo betrokke was by die aanval op mnr. Ivan Raubenheimer (75), in hegtenis geneem en was hulle op die spoor van een van die hoofverdagtes.
Die polisie het ook alles wat eergister en laasweek tydens twee huisbrake by Raubenheimer geplunder is, teruggekry.
Raubenheimer, wat alleen op sy kleinhoewe in Balmoral woon, is eergisteroggend omstreeks 07:00 oorval, vasgebind en met 'n byl bygedam.
Kapt. Sipho Zulu, polisiewoordvoerder, het gesê Raubenheimer het die honde in sy erf hoor blaf en gaan ondersoek instel. Dit was toe dat minstens drie mans hom oorval het.
"Die mans, waarvan een 'n mes gehad het, het hom by sy huis ingeneem en hom met tou vasgebind. Daarna het hulle hom met 'n byl, wat hulle iewers gekry het, oor sy lyf en kop geslaan en hom daar gelos," het Zulu gesê.
Die drie rowers het met 'n rewolwer en 'n .303-geweer, elektriese toebehore, DVD's en 'n kwadfiets gevlug. Hulle wou ook Raubenheimer se Mercedes Benz steel, maar kon nie die motor se sleutels vind nie.
Bure het kort daarna onraad vermoed en die polisie ontbied.
'n Deurbraak het gisteroggend gekom toe drie verdagtes in Zithobeni buite Bronkhorstspruit, sowat 10 km van Raubenheimer se kleinhoewe af, aangekeer is.
Volgens Zulu word 'n vierde verdagte nog gesoek aangesien een van die aangekeerdes moontlik nie regstreeks by die aanval betrokke was nie, maar dalk wel net by die beplanning.
"Ons sien dié drie arrestasies as 'n groot deurbraak," het Zulu gesê.
"Ons het inligting uit die gemeenskap oor 'n motor wat skynbaar deur die rowers gebruik is, opgevolg en vasgestel waar die rowers skuil," het hy gesê.
"Die polisie en lede van GE Security het daarna vroeg gisteroggend 'n klopjag op die betrokke perseel in Zithobeni uitgevoer en drie verdagtes daar in hegtenis geneem."
Al Raubenheimer se besittings is in hul besit gevind.
Die moontlikheid word ook ondersoek dat die verdagtes wat aangekeer is, en tussen 20 en 30 jaar oud is, betrokke was by twee huisbrake verlede week op Raubenheimer se kleinhoewe.
Hulle sal na verwagting Maandag in die Bronkhorstspruit-landdroshof op aanklagte van huisroof, huisbraak en diefstal, besit van vermoedelik gesteelde goedere en die onwettige besit van 'n vuurwapen en ammunisie verskyn.
Raubenheimer is gister in 'n stabiele toestand uit 'n plaaslike hospitaal ontslaan waar hy behandel is.
http://www.beeld.com/Content/Suid-Afrika/Nuus/1928/56d0363fd5784f9fab8f237a3989ec13/18-12-2009-01-34/Drie_vas_n%C3%A1_byl-aanval,_rooftog_op_bejaarde_